Burjassot durà a terme la reparació de la pavimentació de camins al Parc de l’Eixereta
2025-07-24

Després de l’aprovació per part de la Junta de Govern, l’Ajuntament de Burjassot iniciarà les millores i reparació de la pavimentació en diferents trams dels camins de què disposa el Parc de l’Eixereta, un dels pulmons verds més bonics del municipi.

Amb un import aproximat als 45.000€ les obres suposaran la neteja i preparació de la base, amb farciment de morter de ciment dels buits de sots i forats existents en els camins. Així mateix, es procedirà també a la millora de la zona de paviment de rajoles ceràmiques i es realitzarà el subministrament i estés de paviment de formigó imprés en aquelles àrees que així ho requerisquen.

A més, es realitzarà la rebaixada de la zona de transició entre el formigó imprés nou i el ja existent fins a obtindre la cota adequada perquè les veïnes i els veïns de Burjassot passegen per la zona amb totes les garanties de seguretat.